શું તમે બહારગામથી આવો છો? તમારી પાસે પ્રૉપર લાઇસન્સ અને કારનાં પેપર્સ છેને? નહીંતર ટ્રાફિક-પોલીસ તમને હેરાન કરશે. સાઉથ બૉમ્બેમાં ટ્રાફિક-પોલીસ વાહન ટો કરીને જાય પછી આવી સુફિયાણી વાતો કરતો આ દુકાનદાર તમને તમારો હિતેચ્છુ લાગશે. ખરેખર તો તે તમારો હિતેચ્છુ નહીં પણ પોતાના અંગત સ્વાર્થ ખાતર તમારા વાહનને ટો કરાવીને તમારો હિતેચ્છુ બનવાનો ઢોંગ કરી રહ્યો છે. સાઉથ બૉમ્બેના દુકાનદારો પર આવો સણસણતો આક્ષેપ ઘાટકોપરના કિશોર મહેતાએ કર્યો હતો. કિશોર મહેતાએ મિડ-ડે LOCALને કહ્યું હતું કે ‘લાખો રૂપિયાની ઑફિસ સાથે રસ્તા પર ટ્રાફિક-પોલીસ સાથે સાઠગાંઠ કરીને દુકાનદારોએ રસ્તા પરના પાર્કિંગને પોતાની માલિકીનું બનાવી દીધું છે. તેમની જગ્યા પર પાર્ક કરનાર વ્યક્તિનું વાહન પોલીસને ફોન કરીને તેઓ જ ટો કરાવે છે અને પછી શાણા બનીને મદદ કરવાનો ઢોંગ કરે છે.’